爲何監獄題種德堂
作者：喻良能
朝代：宋

paragraphs: 作堂備登覽，既作扁其顔。
扁顔固云易，踐名良獨難。
我友何水曹，築堂水雲間。
瞰臨擅奇絕，佳氣何鬰盤。
橫以數畝池，繚以四面山。
石楠間女貞，青士依蒼官。
紛紛雜花卉，栽植日以繁。
豈獨秀春融，未應凋歲寒。
憑欄試游目，皎皎萬慮寬。
張公江海客，一見顔爲歡。
嘉名揭種德，寓意固有存。
期君宴游日，內照時返觀。
善性益培壅，蕪累須一刪。
木老德亦熟，無忘老坡言。